Dit ‘klop’ weer in PotchefstroomAardklop 2019 (Foto: Verskaf) Feesaanhangers, stalletjie-entoesiaste en borrelende studente kan hul ore spits en solank hul partytjieskoene aantrek, die Momentum Beleggings Aardklop kom maak binnekort weer ’n Potchefstroomse draai. Potchefstroom bars vanjaar van 30 September tot 2 Oktober uit sy nate met Aardklop se propvol feeskalender en produksies wat feesgangers nie kan misloop nie. Feesgangers sal oudergewoonte deur stalletjies kan wandel gedurende die drie feesdae, terwyl vermaakreuse die verhoë oor die studentedorp heen sal deurtrap. Nataniël, Frank Opperman, Margit Meyer-Rödenbeck, Marion Holm, Charl du Plessis en Rocco de Villiers is maar net ŉ paar van die groot name wat dié naweek in Potchefstroom te siene sal wees. Die Afrikaanse sanger Willem Botha kom loer ook in met sy grimeermeesterklas. Die feesterrein is vanjaar by die NWU-joolterrein en die ingangsfooi sal R50 per persoon beloop (kinders onder 12 is gratis). Die reusekos- en kunsmark, jolige musiekverhoog en lekker kuierplek wat feesgangers deur die jare leer ken het, bied vermaak vir die hele gesin. Daar kan uitgesien word na produksies soos Die Smitstraat Suite deur Nataniël, Laerskool Noord met Marion Holm, Margit Meyer-Rödenbeck, Ilne Fourie en Neels Coetzee en Ek wens, ek wens met Frank Opperman. Die datums en plekke vir Momentum Beleggings Aardklop se opwipfees is soos volg: Teater- en musiekproduksies, asook ŉ feesterrein vind van 30 September tot 2 Oktober in Potchefstroom plaas. Pretoria se teaterweek is van 30 September tot 9 Oktober, met ŉ feesterrein van 6 tot 9 Oktober. Teater- en musiekproduksies in Linden vind van 6 tot 9 Oktober plaas.